ജോജുവിന്റെ വാശിയില് കോണ്ഗ്രസ് പരുങ്ങുന്നു ഒളിവിലായിരുന്ന രണ്ടു പ്രതികള് കൂടി കീഴടങ്ങി വൈറ്റിലയില് കോണ്ഗ്രസ് റോഡ് ഉപരോധ സമരത്തിനെതിരെ പ്രതികരിച്ച നടന് ജോജു ജോര്ജിന്റെ വാഹനം തകര്ത്ത കേസില് ഒളിവിലായിരുന്ന രണ്ടു പ്രതികള് കൂടി കീഴടങ്ങി. ഇന്നലെ അറസ്റ്റിലായ കൊച്ചി മുന് മേയര് ടോണി ചമ്മണി ഉള്പ്പടെയുള്ളവരെ റിമാന്ഡ് ചെയ്ത് കാക്കനാട് സബ് ജയിലിലേക്കു മാറ്റി. യൂത്ത് കോണ്ഗ്രസ് സംസ്ഥാന സെക്രട്ടറി പി.വൈ.ഷാജഹാന്, മണ്ഡലം പ്രസിഡന്റ് അരുണ് വര്ഗീസ് എന്നിവരാണ് മരട് പൊലീസ് സ്റ്റേഷനില് കീഴടങ്ങിയത്. ഇരുവരെയും ആരോഗ്യ പരിശോധനയ്ക്കു വിധേയമാക്കി കോടതിയില് ഹാജരാക്കും. ആരോഗ്യ കാരണങ്ങളാലാണ് നേരത്തേ ഷാജഹാന് കീഴടങ്ങാന് എത്താതിരുന്നത് എന്നാണ് വിശദീകരണം. അറസ്റ്റ് ഉറപ്പായതോടെ ഷാജഹാനും അരുണും മൊബൈല് ഫോണ് ഓഫ് ചെയ്ത് ജില്ല വിട്ടു. ദിവസങ്ങളായി ഇടുക്കി ജില്ലയില് ഇവര് ഒളിവില് കഴിയുകയായിരുന്നു. ഇതിനിടെയാണ് ഇന്ധന വിലവര്ധനയ്ക്കെതിരെ പ്രതിഷേധിച്ചതിന്റെ പേരില് കേസെടുത്ത പൊലീസ് നടപടികളെ നിയമപരമായി നേരിടാനുള്ള പാര്ട്ടി തീരുമാനമുണ്ടായത്. കേസില് പ്രതികളായ നേതാക്കള് അറസ്റ്റു വരിച്ച് ജയിലില് പോകാനും നേതൃത്വം തീരുമാനിച്ചു. എന്നാല് നേതാക്കള് ശ്രമിച്ചിട്ടും ഇവരെ ഫോണില് ലഭിക്കാതായതോടെ പൊലീസിനു മുന്നില് ഹാജരാകുന്നതു വൈകുകയായിരുന്നു.